ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1932/97 υποβολή: Mirja Ryynδnen (ELDR) προς την Επιτροπή (4 Iουνίου 1997)

Θέμα: Eκπόνηση του προγράμματος «Παιδιά για την Ευρώπη - Ανταλλαγές Ομάδων» και επέκταση του προγράμματος «Νεολαία για την Ευρώπη»

Οι ευρισκόμενοι στα πρώτα χρόνια της εφηβείας τους νέοι, δηλ. τα άτομα ηλικίας 10-15, ετών διανύουν το στάδιο εκείνο της ζωής τους κατά το οποίο αποκτούν τις βασικές ικανότητες που χρειάζεται ένας ενεργός πολίτης για να αντεπεξέλθει των καθημερινών του αναγκών. Τα άτομα ηλικίας κάτω των 15 ετών μαθαίνουν να συμπεριφέρονται και να σέβονται τον πλησίον τους μέσω των προσωπικών θετικών τους εμπειριών. Ακόμα, το στάδιο αυτό της ηλικίας θεωρείται ιδιαίτερα σημαντικό εκ του ασφαλούς κοινωνική ανάπτυξη του ατόμου. Παρόλα αυτά, όμως, η ΕΕ δεν διαθέτει σήμερα κάποιο ειδικό πρόγραμμα για τις ανταλλαγές των ευρισκομένων στα πρώτα χρόνια της εφηβείας τους νέων, το οποίο θα μπορούσε να συμβάλει στην επίτευξη των στόχων αυτών. Επιπλέον, οι νέοι αυτοί δεν δικαιούνται να συμμετέχουν στο πρόγραμμα «Νεολαία για την Ευρώπη», το οποίο προορίζεται για άτομα ηλικίας 15-25 ετών. Ως εκ τούτου θα ήθελα να υποβάλω τις ακόλουθες ερωτήσεις:

1. Ποιά μέτρα προτίθεται να λάβει η Επιτροπή ούτως ώστε να καταστεί δυνατή και η συμμετοχή των ευρισκομένων στα πρώτα χρόνια της εφηβείας τους ατόμων στις ανταλλαγές ομάδων στα διάφορα κράτη μέλη της ΕΕ;

2. Ποιά άλλα μέτρα προτίθεται να λάβει η Επιτροπή προκειμένου να δοθεί η δυνατότητα στην αγνοημένη αυτή ομάδα ατόμων να διαμορφώσει μιά σωστή εικόνα για τον κόσμο και να μάθει ξένες γλώσσες;

Απάντηση της κ.Cresson εξ ονόματος της Επιτροπής (27 Ιουνίου 1997)

Όπως αναφέρει ο αξιότιμος κύριος βουλευτής, η απόφαση για το ανεπίσημο εκπαιδευτικό πρόγραμμα «Νεολαία για την Ευρώπη» το οποίο επικεντρώνεται σε θέματα ανταλλαγής νέων, απευθύνεται μόνο σε νέους ηλικίας μεταξύ 15 και 25.

Ωστόσο, το πλαίσιο του προγράμματος Σωκράτης, κεφάλαιο II δράση 1 (Comenius), υποστηρίζει την ανάπτυξη σχεδίων ευρωπαϊκής εκπαίδευσης μεταξύ σχολείων και άλλων εκπαιδευτικών ιδρυμάτων κάθε βαθμίδας, από το νηπιαγωγείο ως το λύκειο. Ενώ η δράση αυτή δεν υποστηρίζει την κινητικότητα των νέων, παρέχει ωστόσο ένα πλαίσιο για την ανάπτυξη μιας γνήσια ευρωπαϊκής εμπειρίας στους μαθητές που συμμετέχουν σε προγράμματα, πράγμα το οποίο αυξάνει τις γνώσεις τους για τις παραδόσεις και γλώσσες άλλων ευρωπαϊκών χωρών.

Το πρόγραμμα Σωκράτης, κεφάλαιο III δράση 1 (Lingua) υποστηρίζει την κινητικότητα των νέων ηλικίας άνω των δεκατεσσάρων ετών στο πλαίσιο ενός κοινού εκπαιδευτικού προγράμματος με βάση τη δράση E.

Η Επιτροπή προβληματίζεται σήμερα για την εμβέλεια των προτάσεών της για τη μελλοντική ανάπτυξη σχεδίων στο χώρο της εκπαίδευσης, της κατάρτισης και της νεολαίας κατά την περίοδο μετά το 1999. Θα μεριμνήσει ιδιαίτερα να εξασφαλίσει ότι οι μελλοντικές πρωτοβουλίες ανταποκρίνονται στην ανάγκη παροχής σε όλους τους νέους της Ευρώπης μιας εκπαιδευτικής εμπειρίας η οποία να τους ευαισθητοποιεί απέναντι στη διαφορετικότητα των ευρωπαϊκών παραδόσεων και να τους παρέχει μια βάση για να αναπτυχθούν ως αληθινοί ευρωπαίοι πολίτες.
ΓΡΑΠΤΗ ΕΡΩΤΗΣΗ E-1882/97 υποβολή: Amedeo Amadeo (NI) προς την Επιτροπή (2 Iουνίου 1997)

Θέμα: Δικαίωμα παρακολούθησης

Γνωμοδότηση της Οικονομικής και Κοινωνικής Επιτροπής επι της «προτάσεως Οδηγίας του Ευρωπαϊκού Κοινοβουλίου και του Συμβουλίου σχετικά με το δικαίωμα παρακολούθησης του δημιουργού πρωτότυπου έργου» (έγγρ. COM(96) 97 τελ. - 96/0085 COD) ((ΕΕ C 178 της 21.6.1996, σελ. 16. )).

Αντιμετωπίζοντας ευνοϊκά τις διατάξεις της πρότασης οδηγίας που αποσκοπούν στην κατάργηση των στρεβλώσεων του ανταγωνισμού στα πλαίσια της εσωτερικής αγοράς, εκτιμώντας ότι η συλλογική διαχείριση του δικαιώματος παρακολούθησης αποτελεί την πλέον ενδεδειγμένη λύση για ην προστασία των δικαιωμάτων των δημιουργών, εκφράζοντας ικανοποίηση για την εφαρμογή, προς τις τρίτες χώρες, της αρχής της αμοιβαιότητας,

Ζητεί να αποτελέσει η συλλογή πληροφοριών αντικείμενο κατάλληλων μέτρων και να διαδραματίσουν ουσιαστικό ρόλο οι ενώσεις δημιουργών κατά τη συλλογή πληροφοριών.

Απάντηση του κ. Monti εξ ονόματος της Επιτροπής (10 Ιουλίου 1997)

Η Επιτροπή έχει επίγνωση του γεγονότος ότι στη γνωμοδότησή της όσον αφορά την πρόταση οδηγίας σχετικά με το δικαίωμα παρακολούθησης του δημιουργού πρωτότυπου έργου ((COM (96) 97 )), η Οικονομική και Κοινωνική Επιτροπή εξέφρασε την επιθυμία οι εταιρείες συλλογικής διαχείρισης να διαδραματίσουν καθοριστικό ρόλο στη συλλογή πληροφοριών σχετικά με την πώληση πρωτοτύπων έργων τέχνης. Ως προς αυτό, πρέπει να υπογραμμίσουμε ότι ο ρόλος των εταιρειών συλλογικής διαχείρισης έχει ήδη αναγνωριστεί στην πρόταση οδηγίας, που προβλέπει (άρθρο 6.II) τη δυνατότητα για τα κράτη μέλη να προβλέπουν τη συλλογική διαχείριση του δικαιώματος παρακολούθησης. Στο πλαίσιο της σύνταξης της τροποποιημένης πρότασης, η Επιτροπή θα εξετάσει την υπόδειξη που διατυπώθηκε από την Οικονομική και Κοινωνική Επιτροπή.
ΓΡΑΠΤΗ ΕΡΩΤΗΣΗ E-1225/97 υποβολή: Cristiana Muscardini (NI) προς την Επιτροπή (7 Απριλίου 1997)

Θέμα: Σύστημα σωρευτικής είσπραξης («Cumulative Recovery System»)

Ερωτάται η Επιτροπή εάν έχει ληφθεί υπόψη ο μεγάλος οικονομικός αντίκτυπος στα έσοδα της Κοινότητας από την πρόταση που προώθησε η Επιτροπή σχετικά με την θέσπιση ενός μηχανισμού ο οποίος εφαρμόζεται στην εισαγωγή ημικατεργασμένης όρυζας στην Κοινότητα (Cumulative Recovery System);

Έχει υπολογισθεί το ποσόν που αντιστοιχεί:

1. στην απώλεια που προκύπτει από την ελλιπή είσπραξη των τελών;

2. στην αναγκαία χρηματοδότηση για την εφαρμογή του εν λόγω μηχανισμού;

3. στη χρήση των πόρων που προορίζονται για τη χρηματοδότηση των εξαγωγών, έστω και στα όρια των ποσοστώσεων της ΓΣΔΕ;

Απάντηση του κ. Fischler εξ ονόματος της Επιτροπής (3 Ιουνίου 1997)

Η ανάλυση του οικονομικού αντικτύπου από την εισαγωγή του συστήματος της σωρευτικής είσπραξης (ΣΣΕ) για το αποφλοιωμένο ρύζι (κανονισμός (ΕΚ) αριθ. 703/97 ((ΕΕ L 104 της 22.4.1997. ))) η οποία ζητήθηκε από τον αξιότιμο βουλευτή δεν είναι δυνατό να πραγματοποιηθεί, διότι θεωρητικά το ΣΣΕ θα μπορούσε κάλλιστα να προκαλέσει πτώση ή αύξηση στους εισπραττόμενους κατά την εισαγωγή δασμούς. Πράγματι, το σύστημα προβλέπει την προσαρμογή των τελωνειακών δασμών οι οποίοι καταβάλλονται πέραν του δέοντος ή επί το έλαττον, με βάση τη διαφορά μεταξύ αυτού που ο εισαγωγέας πραγματικά πλήρωσε τη στιγμή της θέσεως σε ελεύθερη κυκλοφορία και αυτού που θα έπρεπε να πληρώσει με βάση τη διαφορά ανάμεσα στην τιμή οροφής κατά την εισαγωγή και στις τιμές που δηλώθηκαν από τον εισαγωγέα (αυτός ο τελευταίος όρος ονομάζεται «αναπαρτίδα»).

Καθώς δεν μπορούμε να γνωρίζουμε εκ των προτέρων το αποτέλεσμα αυτού του υπολοίπου, δεν είναι δυνατόν να γνωρίζουμε, εάν η εισαγωγή του ΣΣΕ μειώνει το συνολικό ποσό των εισπραττόμενων δασμών στα σύνορα και, έμμεσα, εάν αυτό αυξάνει τις εισαγωγές, πράγμα που θα μπορούσε να εκφραστεί με μια μεγαλύτερη χρήση της παρέμβασης και με αύξηση της χρηματοδότησης των επιδοτούμενων εξαγωγών. Επομένως, οι οικονομικές συνέπειες αυτού του συστήματος δεν είναι δυνατό να αξιολογηθούν πριν από την εφαρμογή του.
ΓΡΑΠΤΗ ΕΡΩΤΗΣΗ E-1671/97 υποβολή: Amedeo Amadeo (NI) και Spalato Bellerι (NI) προς την Επιτροπή (20 Μαΐου 1997)

Θέμα: Οδική ασφάλεια

Η ανάγκη ενός ολοκληρωμένου σχεδίου για την οδική ασφάλεια έχει καταστεί επιτακτική λόγω του τρομακτικού αριθμού των 45.000 θυμάτων στα ατυχήματα που συμβαίνουν κάθε χρόνο στους δρόμους της Ευρωπαϊκής Ένωσης, αλλά και λόγω του κοινωνικοοικονομικού κόστους των ατυχημάτων αυτών, που υπολογίζονται σε 162 εκατ. Ecu ετησίως.

Ζητείται από την Επιτροπή ένα σχέδιο δράσης το οποίο θα προβλέπει δεσμευτικά νομοθετικά μέτρα όπως η υποχρέωση πραγματοποίησης μελέτης επιπτώσεων στην οδική ασφάλεια, ανάλογης με την προβλεπόμενη για το περιβάλλον, η οποία θα συνοδεύει αναγκαστικά κάθε νέο σχέδιο υποδομών 7 την ενίσχυση των υπηρεσιών για την παροχή επείγουσας βοήθειας 7 τη δημιουργία βάσης δεδομένων που θα παρέχει στοιχεία για την ποσοτική αποτίμηση της συντελούμενης προόδου 7 την καθιέρωση πρότυπων σχεδίων σχετικών τόσο με τις τεχνικές όσο και με τον εξοπλισμό που θα μπορούσαν να συμβάλουν στη μείωση των οδικών ατυχημάτων.

Απάντηση του κ. Kinnock εξ ονόματος της Επιτροπής (3 Ιουλίου 1997)

Η Επιτροπή είναι της γνώμης ότι το ετήσιο επίπεδο μοιραίων τροχαίων ατυχημάτων, τραυματισμού ατόμων και πρόκλησης οικονομικών ζημιών στις οδικές αρτηρίες της Ευρώπης επιβαρύνει σε απαράδεκτα υψηλό βαθμό την ευρωπαϊκή κοινωνία και οικονομία. Αυτός είναι και ο λόγος για τον οποίο η Επιτροπή εγκαινίασε πρόσφατα τη φιλόδοξη νέα στρατηγική της με τίτλο «Προωθώντας την οδική ασφάλεια στην ΕΕ» ((COM(97) 131 )) για να επιταχυνθεί η βελτίωση της οδικής ασφάλειας.

Το πρόγραμμα δράσης σε κοινοτικό επίπεδο περιλαμβάνει περισσότερες από 60 πρωτοβουλίες, στις οποίες εντάσσεται η περαιτέρω ανάπτυξη μιας βάσης δεδομένων για τα οδικά ατυχήματα, η διαμόρφωση κατευθυντηρίων γραμμών για τη συστηματική αξιολόγηση του αντίκτυπου των υποδομών για την οδική ασφάλεια και η εφαρμογή πολυάριθμών πιλοτικών σχεδίων, όπως υποδεικνύεται και από το Αξιότιμο Μέλος του Κοινοβουλίου.

Εξάλλου, στις περιπτώσεις εκείνες που αυτό σχετίζεται με την ασφάλεια των επιβατών των αυτοκινήτων οχημάτων και των άλλων χρηστών των οδικών αρτηριών, η επικράτηση υψηλού επιπέδου προστασίας εξακολουθεί να αποτελεί πρωταρχικό μέλημα της Επιτροπής κατά την καθιέρωση των εναρμονισμένων τεχνικών απαιτήσεων στο πλαίσιο των διαδικασιών της Κοινότητας για την έγκριση τύπου των αυτοκινήτων οχημάτων με κινητήρα.
ΓΡΑΠΤΗ ΕΡΩΤΗΣΗ E-1971/97 υποβολή: Roberta Angelilli (NI) προς την Επιτροπή (9 Iουνίου 1997)

Θέμα: Κατασκευή στη Ρώμη της γραμμής «C» του μετρό και της ταχείας γραμμής τράμ

Απαντώντας στη γραπτή ερώτηση Ε-1273 ((ΕΕ C 367 της 4.12.1997, σελ. 109. )) η κ.Bjerregaard, εξ ονόματος της Επιτροπής, διευκρίνισε ότι και τα δύο ζητήματα πού θίγονται στην προαναφερθείσα ερώτηση, δηλαδή η κατασκευή στη Ρώμη της γραμμής «C» του μετρό και της ταχείας γραμμής τράμ «Casaletto/Largo Argentina» εμπίπτουν στο παράρτημα ΙΙ της οδηγίας 85/337/ΕΟΚ ((ΕΕ L 175 της 5.7.1985, σελ. 40. )) περί αξιολόγησης των επιπτώσεων στο περιβάλλον ορισμένων δημοσίων ή ιδιωτικών έργων και ότι, λόγω αναπαρκούς μεταγραφής της προαναφερθείσης οδηγίας, η Επιτροπή παρενέβη και για τις δύο περιπτώσεις πρός τις ιταλικές αρχές.

Θα μπορούσε μήπως η Επιτροπή να αναφέρει επακριβώς για τι είδους παρέμβαση επρόκειτο και προς ποίες ιταλικές αρχές απευθυνόταν;

Προτίθεται άραγε η Επιτροπή να γνωστοποιήσει το αποτέλεσμα των εν λόγω παραμβάσεων;

Τέλος, σε περίπτωση κατά την οποία ο Δήμος της Ρώμης, εξακολουθώντας να μη λαμβάνει υπόψη τις διατάξεις της οδηγίας 85/337/ΕΟΚ, συνεχίσει την κατασκευή αυτών των έργων, ποιά θα είναι η στάση της Επιτροπής;

Απάντηση της κας Bjerregaard εξ ονόματος της Επιτροπής (14 Ιουλίου 1997)

Το Αξιότιμο Μέλος του Κοινοβουλίου αναφέρεται στα προγράμματα κατασκευής της γραμμής τραμ «Castelletto-Largo Argentina» και της γραμμής Γ του μετρό της Ρώμης.

Τα έργα αυτά περιλαμβάνονται στο παράρτημα ΙΙ της οδηγίας 85/337/ΕΟΚ. Σύμφωνα με το άρθρο 2 της οδηγίας αυτής, οιοδήποτε έργο το οποίο ενδέχεται να έχει σοβαρές επιπτώσεις στο περιβάλλον, ιδίως λόγω του χαρακτήρα, των διαστάσεων ή της θέσης του, υποβάλλεται σε αξιολόγηση περιβαλλοντικών επιπτώσεων. Τα έργα τα οποία εμπίπτουν στις κατηγορίες που αναφέρονται στο παράρτημα ΙΙ υπόκεινται σε αξιολόγηση όταν τα κράτη μέλη θεωρούν ότι κάτι ανάλογο απαιτείται ως εκ της φύσεώς τους.

Η Επιτροπή έχει καλέσει τις ιταλικές αρχές να αποστείλουν πληροφορίες σχετικά με την εφαρμογή στη συγκεκριμένη περίπτωση των διατάξεων της οδηγίας 85/337/ΕΟΚ. Επί του παρόντος, δεν έχει ληφθεί ουδεμία απάντηση εκ μέρους των ιταλικών αρχών. Η Επιτροπή προτίθεται, κατά συνέπεια, να παρέμβει εκ νέου στις ως άνω εθνικές αρχές προκειμένου να συγκεντρώσει τις απαραίτητες πληροφορίες.
ΓΡΑΠΤΗ ΕΡΩΤΗΣΗ E-1913/97 υποβολή: Amedeo Amadeo (NI) προς την Επιτροπή (4 Iουνίου 1997)

Θέμα: 25η έκθεση για την πολιτική ανταγωνισμού

Σε σχέση με την 25η έκθεση για την πολιτική ανταγωνισμού (1995) (έγγρ. COM(96) 126 τελ.) και το σχέδιο ανακοίνωσης της Επιτροπής όσον αφορά τη συνεργασία μεταξύ της Επιτροπής και των αρχών που εγγυώνται τον ανταγωνισμό τους στα κράτη μέλη, για την εξέταση των περιπτώσεων που προβλέπονται από τα άρθρα 85 και 86 της Συνθήκης ΕΚ ((ΕΕ C 262 της 10.9.1996, σελ. 5. )). Όσον αφορά το πρόβλημα της ανεξάρτητης Ευρωπαϊκής Υπηρεσίας, ερωτάται η Επιτροπή εάν οι αρμοδιότητές της αφορούν μόνον τις «συγκεντρώσεις», ή και τα άρθρα 85 και 86, ή και ακόμη το άρθρο 90 και εξής.

Απάντηση του κ. Van Miert εξ ονόματος της Επιτροπής (1 Ιουλίου 1997)

Η θέση της Επιτροπής υπήρξε πάντοτε αντίθετη με τη σύσταση μιας ανεξάρτητης ευρωπαϊκής υπηρεσίας.

Επιπλέον, η συνθήκη του Άμστερνταμ δεν αναφέρεται στη δημιουργία μιας τέτοιας ανεξάρτητης ευρωπαίκής υπηρεσίας.
ΓΡΑΠΤΗ ΕΡΩΤΗΣΗ E-2264/97 υποβολή: Amedeo Amadeo (NI) προς την Επιτροπή (2 Iουλίου 1997)

Θέμα: Ευρωπαϊκή συνεργασία στη Μοζαμβίκη

Μπορεί η Επιτροπή να δώσει πληροφορίες σχετικά με τα σχέδια συνεργασίας τα οποία διευθύνει η ίδια, μέσω ΜΚΟ ή στο πλαίσιο των διαρθρωτικών ταμείων και του ΕΚΤ, και τα οποία υλοποιήθηκαν τον τελευταίο καιρό ή βρίσκονται στο στάδιο της εκτέλεσης ή θα τελειοποιηθούν στη Δημοκρατία της Μοζαμβίκης;

Απάντηση του κ. Pinheiro εξ ονόματος της Επιτροπής (23 Ιουλίου 1997)

Το πρόγραμμα της Επιτροπής για τη Μοζαμβίκη είναι εξαιρετικά εκτεταμένο.

Η Επιτροπή παραπέμπει το Αξιότιμο Μέλος του Κοινοβουλίου στην ετήσια έκθεση για την συνεργασία με τη Μοζαμβίκη στην οποία περιέχονται τα απαιτούμενα λεπτομερή στοιχεία. Οι σχετικές εκθέσεις βρίσκονται στη διάθεση του Κοινοβουλίου και οι πλέον πρόσφατες εστάλησαν απευθείας στο Αξιότιμο Μέλος του Κοινοβουλίου και στη Γραμματεία του Κοινοβουλίου.

Το Αξιότιμο Μέλος του Κοινοβουλίου θα λάβει υπόψη το γεγονός ότι δεν είναι δυνατή η χρηματοδότηση από τα διαρθρωτικά ταμεία για χώρες εκτός της Κοινότητας.
ΓΡΑΠΤΗ ΕΡΩΤΗΣΗ E-1883/97 υποβολή: Amedeo Amadeo (NI) προς την Επιτροπή (2 Iουνίου 1997)

Θέμα: Δικαίωμα παρακολούθησης

Γνωμοδότηση της Οικονομικής και Κοινωνικής Επιτροπής σχετικά με την «πρόταση οδηγίας του Ευρωπαϊκού Κοινοβουλίου και του Συμβουλίου για το δικαίωμα παρακολούθησης του δημιουργού ενός πρωτότυπου έργου» (έγγρ. COM(96) 97 τελ. - 96/0085 COD) ((EE C 178 της 21.6.1996, σελ. 16. )).

Η πρόταση Οδηγίας της Επιτροπής αποσκοπεί στην καθιέρωση εναρμονισμένου νομικού καθεστώτος σε θέματα «δικαιώματος παρακολούθησης».

Η εναρμόνιση του δικαιώματος παρακολούθησης στο πλαίσιο της Ευρωπαϊκής Ένωσης αποτελεί ένα πρώτο βήμα προς τη γενίκευση του δικαιώματος αυτού σε όλες τις χώρες του Ε.Ο.Χ., αλλά και τις χώρες της Κεντρικής και Ανατολικής Ευρώπης, τις Βαλτικές χώρες και τα ανεξάρτητα κράτη της πρώην ΕΣΣΔ, που έχουν συνάψει με την Ευρωπαϊκή Ένωση συμφωνίες σύνδεσης ή εταιρικής σχέσης και συνεργασίας.

Ζητείται απο την Επιτροπή να καταβάλει προσπάθειες για την επέκταση του δικαιώματος παρακολούθησης σε παγκόσμιο επίπεδο, στα πλαίσια των διεθνών οργανισμών και των πολυμερών και διμερών διαπραγματευσεων με τις τρίτες χώρες, προς το συμφέρον όχι μόνον των καλλιτεχνών αλλά και των εμπόρων τέχνης.

Απάντηση του κ. Monti εξ ονόματος της Επιτροπής (10 Ιουλίου 1997)

Όπως διατυπώνεται στην αιτιολογική έκθεση της πρότασης οδηγίας σχετικά με το δικαίωμα παρακολούθησης του δημιουργού ενός πρωτότυπου έργου, το δικαίωμα παρακολούθησης αναγνωρίζεται ήδη σε διεθνές επίπεδο από τη σύμβαση της Βέρνης (Σύμβαση του Παρισιού, 1971, άρθρο 14β) το οποίο πάντως αφήνει στα κράτη μέλη την ελευθερία να εισάγουν ή όχι το δικαίωμα αυτό στις εθνικές τους νομοθεσίες. Ως προς αυτό, μεγάλος αριθμός τρίτων χωρών αναγνωρίζει ήδη το δικαίωμα αυτό.

Στο παρελθόν, η πάγια τακτική της Επιτροπής κατά τη διαπραγμάτευση συμφωνιών με τρίτες χώρες ήταν να διασφαλίζει στο πλαίσιο αυτό ένα υψηλό επίπεδο προστασίας της πνευματικής ιδιοκτησίας, σύμφωνα με τις ισχύουσες αρχές στην κοινοτική κανονιστική ρύθμιση. Πάντως, όσον αφορά το δικαίωμα παρακολούθησης, πρέπει να υπενθυμίσουμε ότι η πρόταση της Επιτροπής έλαβε μέχρι στιγμής μόνο τη γνωμοδότηση της Οικονομικής και Κοινωνικής Επιτροπής και του Κοινοβουλίου σε πρώτη ανάγνωση. Κατά τον τρόπο αυτό είναι πρώιμο το να περιληφθούν αρχές που να διασφαλίζουν την προστασία του δικαιώματος παρακολούθησης στο πλαίσιο συμφωνιών με τρίτες χώρες ή στο πλαίσιο διεθνών οργανισμών, εφόσον σε κοινοτικό επίπεδο μια τέτοια προστασία δεν έχει ακόμη εξασφαλιστεί.

Είναι σαφές ότι αφ'ης στιγμής εγκριθεί η πρόταση από το Συμβούλιο, η Επιτροπή θα προβεί στα απαραίτητα διαβήματα για να περιληφθεί η προστασία του δικαιώματος παρακολούθησης στο πλαίσιο των συμφωνιών αυτών.
ΓΡΑΠΤΗ ΕΡΩΤΗΣΗ E-1695/97 υποβολή: Marco Cellai (NI) προς την Επιτροπή (20 Μαΐου 1997)

Θέμα: Παρέκκλιση στο μέγιστο όριο σφαγών για σφαγεία περιορισμένης ικανότητας σε μειονεκτικές γεωγραφικώς περιοχές

Έγινε γνωστό ότι διάφορα κράτη μέλη υπέβαλαν αίτηση παρέκκλισης στο μέγιστο όριο σφαγών από έτους περίπου χωρίς να λάβουν κάποια απάντηση από την Επιτροπή.

Λαμβάνοντας υπόψη ότι:

- οι χρήστες των σφαγείων είναι εκτροφείς και κρεοπώλες που λειτουργούν σε ορεινές κοινότητες 7

- πολλές από τις περιοχές αυτές έχουν ενταχθεί στο στόχο 5β του κανονισμού ΕΟΚ 2081/93 ((ΕΕ L 193 της 31.7.1993, σελ. 5. )) 7

- είναι εν εξελίξει προγράμματα για την καθιέρωση σημάτων ονομασίας προέλευσης με στόχο την προστασία και την αξιοποίηση των τοπικών παραγωγών, την προστασία των αγροζωοτεχνικών και αγροεπισιτιστικών δραστηριοτήτων και την αύξηση της απασχόλησης.

Μπορεί η Επιτροπή να γνωστοποιήσει εάν προτίθεται να παραπέμψει την αίτηση παρέκκλισης στο μέγιστο όριο σφαγών για σφαγεία περιορισμένης ικανότητας σε μειονεκτικές γεωγραφικώς περιοχές στη Μόνιμη Κτηνιατρική Επιτροπή.

Απάντηση του κ. Fischler εξ ονόματος της Επιτροπής (18 Ιουνίου 1997)

Ενόψει της ολοκλήρωσης της εσωτερικής αγοράς, οι κανόνες της οδηγίας 64/433/ΕΟΚ ((ΕΕ 121 της 29.07.1964. )) (οδηγία για το νωπό κρέας), όπως τροποποιήθηκε από τις οδηγίες 91/497/ΕΟΚ ((ΕΕ L 268 της 24.09.1991. )) και 95/23/ΕΚ ((ΕΕ L 243 της 11.10.1995. )) του Συμβουλίου, επεκτάθηκαν στις εθνικές αγορές νωπού κρέατος. Στην οδηγία αυτή εισάγονται ειδικές απαιτήσεις (παρεκκλίσεις) για μικρές βιοτεχνικές εγκαταστάσεις (με όγκο παραγωγής μικρότερο των 1000 μονάδων μεγάλου ζώου (ΜΜΖ) ετησίως) για να αποφευχθούν δυσχέρειες στην εφαρμογή των διατάξεων. Οι παρεκκλίσεις αυτές αφορούν διαρθρωτικές απαιτήσεις.

Επιπλέον, εγκρίθηκε παρέκκλιση της οδηγίας για εγκαταστάσεις σφαγής που επεξεργάζονται λιγότερο από 2000 ΜΜΖ ετησίως, λαμβάνοντας υπόψη ειδικές γεωγραφικές καταστάσεις και συνθήκες υποδομών στα κράτη μέλη. Τα κράτη μέλη δύνανται, κατόπιν αιτήματός τους, να εγκρίνουν την εφαρμογή των διαρθρωτικών απαιτήσεων για μικρά σφαγεία (1000 ΜΜΖ ετησίως) στις εγκαταστάσεις αυτές εφόσον βρίσκονται σε περιοχές που υποφέρουν από ιδιαίτερα γεωγραφικά μειονεκτήματα ή αντιμετωπίζουν δυσκολίες εφοδιασμού.

Οι ιταλικές αρχές διαβίβασαν στην Επιτροπή κατάλογο σφαγείων ζητώντας να υποβληθεί πρόταση παρέκκλισης στην μόνιμη κτηνιατρική επιτροπή. Ο κατάλογος αυτές περιείχε αρκετά σημεία που πρέπει να διασαφηνισθούν πριν από οποιαδήποτε περαιτέρω ενέργεια. Ως εκ τούτου ζητήθηκαν διευκρινίσεις από τις ιταλικές αρχές. Μόλις τις λάβει η Επιτροπή θα εξετάσει το αίτημα και θα προβεί στις απαραίτητες ενέργειες.
ΓΡΑΠΤΗ ΕΡΩΤΗΣΗ E-2263/97 υποβολή: Amedeo Amadeo (NI) προς την Επιτροπή (2 Iουλίου 1997)

Θέμα: Ευρωπαϊκή συνεργασία στη Βραζιλία

Μπορεί η Επιτροπή να δώσει πληροφορίες σχετικά με τα σχέδια συνεργασίας τα οποία διευθύνει η ίδια, μέσω ΜΚΟ ή στο πλαίσιο των διαρθρωτικών ταμείων και του ΕΚΤ, και τα οποία υλοποιήθηκαν τον τελευταίο καιρό ή βρίσκονται στο στάδιο της εκτέλεσης ή θα τελειοποιηθούν στη Βραζιλία;

Απάντηση του κ. Marin εξ ονόματος της Επιτροπής (22 Ιουλίου 1997)

Ένας αριθμός δράσεων χρηματοδοτούνται από την Επιτροπή στο πλαίσιο της συνεργασίας με τη Βραζιλία, με τη μεσολάβηση μη κυβερνητικών οργανώσεων (ΜΚΟ), είτε ευρωπαϊκών είτε της Βραζιλίας. Αυτό συμβαίνει, κυρίως, στον κοινωνικό τομέα καθώς, επίσης, και στον τομέα του περιβάλλοντος.

Θα πρέπει, εξάλλου, να σημειωθεί ότι δεν υφίσταται χρηματοδότηση από τα διαρθρωτικά ταμεία ή το ευρωπαϊκό κοινωνικό ταμείο, της οποίας θα ήταν δυνατόν να απολαύει η εν λόγω χώρα.

Διακρίνονται τρεις κατηγορίες δράσεων, στην εκτέλεση των οποίων συμβάλλουν οι υπηρεσίες των ΜΚΟ:

- οι δράσεις, κυρίως, κοινωνικού χαρακτήρα (σχέδια αγροτικής ανάπτυξης, παροχή ενισχύσεων σε κέντρα γεωργικής κατάρτισης, υποστήριξη οργανώσεων για τους νέους, στήριξη δράσεων υπέρ των γυναικών, σχέδια στον τομέα της υγείας) τα οποία επιλέγονται βάσει των ίδιων χαρακτηριστικών τους.

- τα προγράμματα «παιδιά του δρόμου» και «μειονεκτούντες πληθυσμοί» τα οποία απαρτίζονται από επιμέρους σχέδια, η εκτέλεση των οποίων εξασφαλίζεται από τις ΜΚΟ. Το πρώτο από αυτά τα δύο προγράμματα που αφορά τέσσερις πόλεις (Ρίο, Ρεσίφε, Σαλβαντόρ Μπέλου Οριζόντε) και έχει διάρκεια τριών ετών, βρίσκεται στο στάδιο εκτέλεσης. Το δεύτερο, το οποίο επικεντρώνεται στους μειονεκτούντες πληθυσμούς του Ρίο και του Σάο Πάολο, το οποίο έχει διάρκεια, επίσης τριών ετών, βρίσκεται στο στάδιο κατάρτισης.

- Τέλος, στον τομέα του περιβάλλοντος, ορισμένες ΜΚΟ συμμετέχουν, επίσης, στις δράσεις που εκτελούνται στο πλαίσιο είτε συγκεκριμένων σχεδίων, είτε του πρότυπου πειραματικού προγράμματος για την περιοχή του Αμαζονίου.
ΓΡΑΠΤΗ ΕΡΩΤΗΣΗ E-2083/97 υποβολή: Amedeo Amadeo (NI) προς την Επιτροπή (19 Iουνίου 1997)

Θέμα: Υπεργολαβία στη βιομηχανία κλωστοϋφαντουργικών προϊόντων

Στην Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών με θέμα «Η ανταγωνιστικότητα της υπεργολαβίας στη βιομηχανία κλωστοϋφαντουργικών προϊόντων και ειδών ενδύσεως της Ευρωπαϊκής Ενώσεως» (COM(96)210 τελικό), η Επιτροπή προτείνει τη σύσταση ομάδας εργασίας μόνιμου χαρακτήρα για την υπεργολαβία στον κλάδο των κλωστοϋφαντουργικών προϊόντων και ειδών ενδύσεως, με τη συμμετοχή ευρωπαίων και εθνικών εκπροσώπων της βιομηχανίας και των συνδικάτων.

Η ομάδα αυτή θα εξετάσει τις εξελίξεις και τις προτεραιότητες του τομέα, και ιδιαίτερα την οικονομική κατάσταση και τις επιπτώσεις στην ανταγωνιστικότητα και στην απασχόληση, το αποτέλεσμα και την αποτελεσματικότητα των διάφορων μέτρων, των προγραμμάτων και των πολυτομεακών μέσων, τα μέσα αύξησης της συμμετοχής ιδιαίτερα των μικρών επιχειρήσεων, και την ανάγκη υλοποίησης συμπληρωματικών συνοδευτικών δράσεων επικεντρωμένων στις ειδικές ανάγκες της υπεργολαβίας στον κλάδο των κλωστοϋφαντουργικών προϊόντων και ειδών ενδύσεως. Ένα από τα καθήκοντα αυτής της ομάδας θα πρέπει να είναι ο επανακαθορισμός των συμβατικών σχέσεων εντός του εν λόγω τομέα.

Ερωτάται η Επιτροπή εάν η εν λόγω ομάδα πρέπει να είναι ανοικτή και στους εκπροσώπους των ενδιαφερομένων μερών, για παράδειγμα τη διανομή ή τις ενώσεις καταναλωτών, ανάλογα με τα εξεταζόμενα θέματα.

Απάντηση του κ. Bangemann εξ ονόματος της Επιτροπής (24 Ιουλίου 1997)

Στο πλαίσιο της διαδικασίας εφαρμογής των συμπερασμάτων του Συμβουλίου Ενέργειας της 14ης Νοεμβρίου 1996, η Επιτροπή, σε συνεργασία με τους κοινωνικούς εταίρους, συγκρότησε ομάδα εργασίας για την υπεργολαβία στον κλάδο της κλωστοϋφαντουργίας και των ειδών ένδυσης.

Η εν λόγω ομάδα συνεδρίασε για πρώτη φορά στις 21 Φεβρουαρίου 1997. Κατά τη συνεδρίαση αυτή, στην οποία μετείχαν αντιπρόσωποι των κρατών μελών, συzητήθηκε διεξοδικά η υλοποίηση των πρωτοβουλιών που προτείνονται στην ανακοίνωση της Επιτροπής, σύμφωνα με τις κατευθύνσεις που ενέκρινε το Συμβούλιο.

Οσον αφορά τη συμμετοχή στην ομάδα εργασίας, πρόθεση της Επιτροπής είναι να εξασφαλίσει σύνθεση ανοικτή προς όλες τις ενδιαφερόμενες πλευρές, συμπεριλαμβανομένων των διανομέων και των εκπροσώπων των καταναλωτών, ανάλογα με τα θέματα κάθε ημερήσιας διάταξης.